**ЗИРАКИИ СИЁСИРО АЗ ДАСТ НАДИҲЕМ**

**«Мубориза бо терроризм ва экстремизм муборизаи муштараки кишварҳои дунёро тақозо менамояд». Эмомалӣ РАҲМОН**

Мушкилоте, ки чанд сол ҷомеаи муосирро фаро гирифтааст зуҳуроти хатарзо ва номатлуби терроризму ифротгароӣ ва тундравӣ гардидааст, ки албатта ин диққати ҷомеаи ҷаҳониро ба худ ҷалб менамояд.

Терроризм боиси ба миён омадани оқибатҳои нохуш - таҳдид ё истифодаи зeроварӣ, расонидани зарари вазнин, бенизомӣ, тағйири сохти конститутсионӣ дар мамлакатҳои алоҳида, ғасби ҳокимият, барангехтани низои миллӣ, иҷтимоӣ ва динӣ мебошад. Аз ҳама бадтараш талафи ҷонӣ аст.

Мушаххасан аз нуқтаи назари ҳуқуқӣ чунин аст: «Ин содир намудани амалҳое мебошанд, ки ба одамон хатари марг ба миён меоварад, истифодаи он мақсади ҷисмонӣ, бартараф кардани рақибони сиёсӣ, вайрон кардани бехатарии ҷамъиятӣ, тарсонидани аҳолӣ ё расонидани таъсир барои аз тарафи ҳокимият қабул кардани қарорҳо мебошад».

Зӯроварӣ, зулм, фишороварӣ, таҳқир ва паст задани шаъну шарафи инсон, хусусан гурӯҳҳои дигари этникӣ аз ҷониби ҷомеа ва давлат мумкин аст, эътирозро ба вуҷуд оварад, ки он аҷаб нест ба ифротгароӣ сабзида расад.

Асосгузори сулху ваҳдати миллӣ – Пешвои миллат, Президенти Ҷумҳурии Тоҷикистон муҳтарам Эмомалӣ Рахмон борҳо таъкид намудаанд, ки «Имрӯз терроризм ва экстремизм ҳамчун вабои аср ба амнияти ҷаҳон ва ҳар як сокини сайёра таҳдид карда, барои башарият хатари на камтар аз силоҳи ядроиро ба миён овардааст».

Дар марҳилаи ҳозира ҳадафи он идеологияе, ки гурӯҳҳои алоҳида мехоҳанд миёни мардум паҳн намоянд, дар он зоҳир меёбад, ки ҷавонони пуртаҷриба ва аҳли илмро ба худ ҷалб намуда, зери шиорҳои бофтаву хаёлӣ фирефтаи таълимоти «динӣ» онҳоро бар зидди ҳукумату давлат ва ҳатто аҳли хонаводаи хеш гардонда, ба амалҳои низоъпарастӣ, ифротгароӣ ва террористӣ, ки онро ба истиллоҳ «қаҳрамонӣ», «фидокорӣ» меноманд равона месозанд ва мехоҳанд ба ин роҳ ба мақсадҳои ғаразнок ва душманонаи худ ноил шаванд.

Тафаккури ифротӣ, гурӯҳҳои ифротгарои динӣ ва созмонҳои террористӣ чӣ дар минтақа ва чӣ дар миқёси ҷаҳон барои мавҷудияти кишварҳо хатарҳои ҷиддӣ эҷод намуда, садди роҳи рушди босуботи ҷомеа мегарданд. Пешвои миллат дар Паёми худ ба Маҷлиси Олии кишвар аз ҷумла таъкид намуданд: «Терроризм ва экстремизм ба хатарҳои аввалиндараҷаи ҷаҳони муосир табдил ёфтаанд».

Тибқи назарандешии мутахассисони ҷомеадон ва сиёсатшинос сабаби пайдоиш ва паҳн гардидани ин гуна падидаҳои номатлуб аз сатҳи пасти шароити зиндагӣ, бехабар будан аз маърифати ҳуқуқӣ ва худшиносии миллӣ, равандҳои нокомилӣ дар таълиму тарбияи насли наврас, хусусан ҷавонон боиси шомил шудани онҳо ба гурӯҳи ифротгаро мегардад.

Нисбати чораҷӯӣ ба чунин вазъи носолим ҳар як фарди соҳибмаърифат ва хоссатан падару модарро масъулияти азим бар дӯш меафтад. Аҳамияти ҷиддӣ зоҳир намудан дар тарбияи насли наврас ва ҷавонон яке аз омилҳои мубориза бар зидди падидаи нанговари ҷомеаи имрӯза – терроризм ва ифротгароӣ маҳсуб меёбад.

Ба ҳамагон маълум аст, ки иддае аз дини поки Ислом суйи истифода намуда, даст бар қатли бузургону тифлони ноболиғ мезананд., аммо дар асл аз аркон ва моҳияти ин дини пок бохабар нестанд ё агар бохабар бошанд ҳам онро на ба манфиатҳои дин, ҷомеа ва аҳли он, балки ба манфиати нопоки хеш истифода мебаранд. Шояд, ки инсони дурандеш ҳеҷ гоҳ пайи чунин зуҳуроти номатлуб наравад. Дар ҳар гуна ҳамоишу ҷамъомадҳои зиёновар нишаст нахоҳанд кард.

Бо ибтикори Пешвои миллат дар чопхонаҳо китобҳои зиёди динӣ бо забони тоҷикӣ ва ҳуруфоти кириллӣ тарҷума шуда, дастраси мардуми мусулмони ҷумҳурӣ гашт. Мисоли барҷастаи ин тарҷумаи Қуръони Карим, ки ба теъдоди хеле зиёд интишор гардида буд, ба таври ройгон пешкаши мардуми мусулмони Тоҷикистон ва мусалмонони тоҷикзабони бурунмарзӣ карда шуд. Оид ба покии дини Ислом ва надоштани айбе дар он. Роҳбари давлат дар минбари СММ суханронӣ намуда, нисбат додани терроризм ва экстремизмро (ифротгароиро) ба ин дини муқаддас қотеъона ва бо далелҳо рад намудаанд.

Барои аз байн бурдани ин зуҳуроти номатлуб мо бояд ақидаи устувор ва мантиқан пурзӯр, дониши мукаммал ва ҷаҳонбинии васеъ дошта, садди роҳи зуҳури ҳар гуна ҳаракатҳои тундгаро ва ифротӣ, махсусан дар заминаи ақидаҳои динӣ гардем.

Инсон фардиятест, ки дорои ақлу заковати бузург буда, мебинад, мешунавад, дарк мекунад ва ҳамаи дидаву шунидаашро бо ёрии ақлу идрок натиҷагирӣ намуда, худро аз корҳои баду номатлуб дар канор мегирад. Маҳз ҳамин канорагириҳо инсони комилро дар зиндагӣ соҳибмаърифат, бо маданият ва бузургдил мегардонад.

Ба қадре неъмате чун истиқлолияту давлатдории миллӣ расидан арзишҳои муқаддастарини давлату давлатдориро дарк намудан ва пос доштани онҳо ин ҳам қарз ва ҳам шарафу номуси ватандорӣ, ҳам ифтихор аз давлату миллати хеш ва ҳам талош баҳри худшиносӣ, маърифат ва фарҳанги волои миллӣ аст. Дар акси ҳол надонистани сарнавишти таърихи миллати худ, фориғболию бехабарӣ ва носипосӣ нисбати мероси маънавӣ - фарҳангии он шахсро ба инкори ҳақиқат гузошта, ба бегонапарастию қадр накардани қимати дастовардҳои истиқлолияти миллӣ оварда мерасонад.

Мавриди зикр аст, ки нақши фарҳанг, ташвиқоту тарғиботи таълиму тарбияи насли наврас дар ҳамин раванд дар таҳкими эҳсоси ватандорӣ, худшиносии миллӣ, эҳтиром ба таърихи ниёгон ва дар пешгирӣ аз низоъҳои иҷтимоӣ ниҳоят бузург аст. Беҳуда нест, ки қувваҳои манфиатҷӯй дар оғози амалҳои ғаразноки худ аввал арзишҳои фарҳангӣ- маънавиро коҳиш дода, фалаҷ месозанд, баъдан ҳисси нобоварӣ ва таҳдид намуда, ба амалҳои зишт ва хавфноки худ даст мезананд.

Аз тарафи салафиён шикаста вайрон кардани ҳайкалҳои шахсони намоёни ҷумҳурӣ ба монанди ҳофизони халқии Тоҷикистон Ҳикмат Ризо ва Дӯстмурод Алиев дар ноҳияи Файзобод ва ҳамин гуна мисолҳо тақвияти гуфтаҳои боло шуда метавонанд. Инҷо мисоли ягона нестанд. Ҷудоиандозӣ ва ба тафриқаҳо тақсим намудани ҷомеа дар кишварамон аввал дар масҷиду ҷамъомадҳо дар водии Рашт бо дахолат ва ҳамкории ҳизби ифротгаро - ҲНИТ, ҳодисаҳои марбут ба полковники ошӯбгар Г.Ҳалимов, ташвиқот бурдан баҳри ҷиҳод ва рафтани ҷавонон ба Сурия ва моил шудани онҳо ба ДИИШ таи чанд сол умурҳои қудратӣ ва бехатарии Тоҷикистонро ба таҳлука овард. Хайрият тавассути сиёсати пешрави Асосгузори сулҳу ваҳдати миллӣ – Пешвои миллат, Президенти Ҷумҳурии Тоҷикистон муҳтарам Эмомалӣ Раҳмон ҷиҳати бартараф ва пешгирии ин зуҳуроти номатлуб чораҳои фаврӣ андешида шуданд.

Мутаассифона ба ин нигоҳ накарда гаравишҳо хосатан дар байни ҷавонон идома доранд. Фиребхӯрдаву роҳгумзадаҳо ба ваъдаҳои дурӯғ ва ҳиллагароёна бовар карда, аз паси даромади калон ҷони худро ба хатар мемонанд. Аксарияти онҳо дубора ба ватан бар намегарданд ва ҳамчун қотил дар таърихи миллат сабт мегарданд.

Вазифаи асосии аҳли зиёи кишварамон шуруъ аз омӯзгор то ба намояндагони бамартабаи дин, нотиқону воизон, шоирону олимон аз он иборат аст, ки насли наврас, ҷавонон ва дигар қишри камсаводи ҷомеаро аз хатарзо будани ин амалҳои номатлуб огоҳ намоянд. корхои фахмондадиҳӣ ва тарғиботӣ баранд. Баҳри иҷрои ин мақсад ташаббускор буда, бетарафиро аз худ дур созем. Дар ин раванд ҷалб намудани наврасону ҷавонон ба ҷойҳои фарҳангӣ, осорхонаҳои ба тарбияи ватандӯстӣ омодашуда, театр, кино, боғу сайргоҳҳо амали савобдор аст.

Дар ин ҷабҳа нақши муассисаҳои таҳсилоти умумӣ мебояд, ки басо чашмрас ва бориз бошад. Бисёр чизҳо бахусус илму дониш, ҷаҳонбинӣ, ташаккули фикрӣ, худшиносӣ ва дигар малакаҳо аз партаи мактабӣ шурӯъ мегарданд. Дар дарсҳои омодагии ибтидоии ҳарбӣ, дарсҳои тарбиявӣ ва кушод ҳам аз ватандӯстӣ ва ҳам аз чунин зуҳуроти номатлуби замон гуфта гузаштан бо намоиши лаҳзаҳои пандомез аз аҳамият орӣ набуда, дар навсозӣ ва мустақилияту бедории фикрии ҷавонон кӯмаки маънавие хоҳад буд. Ҳамчунин нақши омӯзгорони фанҳои таърих ва адабиёт дар тарбияи зеҳнӣ ва маънавӣ, ки ба ин мавзӯи муҳими рӯз ҷиҳати тарбиявӣ алоқамандӣ дорад, бояд барҷаста бошад. Дар муассисаҳои таҳсилотӣ, бояд ин ки нақшаи чорабиниҳо оид ба пешгирии чунин зухуротҳои номатлуб мукаммал ва амалӣ бошанд. Ҷамъомадҳои пагоҳирӯзӣ ва нисфирӯзӣ минбаре маҳсуб меёбанд барои ҷараён гирифтани гуфтаҳои боло.

Метавон бо боварии қатъи изҳор намуд, ки ҷавонони боғайрат, далер ва сулҳхоҳи тоҷик иродаи матин дошта, на танҳо барои вусъатёбӣ, балки роҳ наёфтани терроризм ва ифротгароӣ дар марзу буми Ватани азизи худ бо ҳар роҳу усул, яъне ҳам амалӣ ва ҳам маънавӣ мубориза хоҳанд бурд.

**Убайдулло РАҲИМОВ-ходими калони илмии Академияи таҳсилоти Тоҷикистон, Аълочии маорифи Тоҷикистон, Аълочии фарҳанги Тоҷикистон, узви ИЖТ**